**ASB Update June 2020**

**Информационен бюлетин на Съвета по международни счетоводни стандарти (IASB) – юни 2020 г.**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно: МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS® Foundation) и Комитета по разясненията на МСФО (IFRS Interpretation Committee).

Съветът проведе дистанционно заседание на [23–25 юни 2020](https://www.ifrs.org/news-and-events/calendar/2020/june/international-accounting-standards-board/) г.

Темите, по реда на обсъждането им, включваха:

* [Поддръжка и последователно прилагане на стандартите](https://www.ifrs.org/news-and-events/updates/iasb-updates/june-2020/#1)
* [Инициатива за оповестяване—счетоводни политики](https://www.ifrs.org/news-and-events/updates/iasb-updates/june-2020/#2)
* [Инициатива за оповестяване—целеви преглед на оповестяванията на ниво стандарти](https://www.ifrs.org/news-and-events/updates/iasb-updates/june-2020/#3)
* [Класифициране на пасивите като текущи или нетекущи](https://www.ifrs.org/news-and-events/updates/iasb-updates/june-2020/#4)
* [Добивни дейности](https://www.ifrs.org/news-and-events/updates/iasb-updates/june-2020/#5)
* [Реформата на референтните лихвени проценти и нейният ефект върху финансовото отчитане—Фаза 2](https://www.ifrs.org/news-and-events/updates/iasb-updates/june-2020/#6)

**Допълнителна информация**

Предстоящи заседания на Съвета:

* 20–24 юли 2020 г
* 21–25 септември 2020 г.
* 26–30 октомври 2020 г.

**Поддръжка и последователно прилагане на стандартите (Документи по програмата 12–12Г)**

На 23 юни 2020 г. Съветът проведе заседание, за да обсъди две теми, засягащи поддържането и последователното прилагане на МСФО стандартите.

**Продажба на дъщерно предприятие на клиент (Документ по програмата 12A)**

Съветът обсъди евентуално изменение с тесен обхват на МСФО стандартите, което да изисква предприятието да прилага МСФО 15 *Приходи от договори с клиенти* вместо МСФО 10 *Консолидирани финансови отчети* по отношение освобождаването от определени видове дъщерни предприятия чрез продажба на клиент.

Съветът реши да не добавя този проект към работната си програма.

Осем от четиринадесетте членове на Съвета изразиха съгласие с това решение.

**Промени в счетоводната политика (Документи по програмата 12Б–12Г)**

Съветът обсъди получените като обратна информация становища във връзка с Проекта си за обсъждане *Промени в счетоводната политика—предложение за изменение на МСС 8*. Предложените изменения имаха за цел да опростят прилагането на промени в счетоводната политика, които произтичат от решение във връзка с програмата.

Съветът реши да не продължава работата по този проект.

Дванадесет от четиринадесетте членове на Съвета изразиха съгласие с това решение.

**Инициатива за оповестяване—счетоводни политики (Документ по програмата 20)**

На 24 юни 2020 г. Съветът проведе заседание, за да обсъди получените като обратна информация становища във връзка с Проекта си за обсъждане *Оповестяване на счетоводни политики*, който предлага изменения в МСС 1 *Представяне на финансови отчети* и Изложение за практика по МСФО 2 *Извършване на преценки във връзка с нивото на същественост*.

Съветът реши в порядък на работна хипотеза, че всички видове информация относно счетоводните политики следва да са обект на преценка във връзка с нивото на същественост. Следователно концепцията за нивото на същественост ще се прилага, когато се взема решение дали да се оповести информация относно счетоводните политики, която е стандартизирана или която дублира или обобщава изискванията в МСФО стандартите.

Единадесет от четиринадесетте членове на Съвета изразиха съгласие с това решение.

Съветът реши в порядък на работна хипотеза, че понякога информация относно счетоводните политики, която е стандартизирана или която дублира или обобщава изискванията в МСФО стандартите, може да е съществена и следва да бъде оповестявана.

Дванадесет от четиринадесетте членове на Съвета изразиха съгласие с това решение.

Съветът реши в порядък на работна хипотеза да добави пример за обстоятелство към предложения параграф 117Б от МСС 1. Този пример ще пояснява, че съществената информация относно счетоводните политики би могла да включва стандартизирана информация или информация, която дублира или обобщава изискванията в МСФО стандартите, когато счетоводното отчитане, изисквано по отношение на съществена сделка, друго събитие или условие, е сложно и може да не бъде разбрано от потребителите на финансовите отчети.

Единадесет от четиринадесетте членове на Съвета изразиха съгласие с това решение.

За да поясни как концепцията за нивото на същественост е приложима по отношение на всички видове информация относно счетоводните политики, Съветът реши в порядък на работна хипотеза да добави:

1. пояснителен параграф към предложените изменения в МСС 1. Този параграф ще:
	1. пояснява, че на предприятията се разрешава да предоставят несъществена информация относно счетоводните политики, доколкото тя не замъглява или прикрива съществена информация относно тези политики; и
	2. подтиква предприятията да преценяват дали не замъгляват или прикриват съществена информация относно счетоводните политики с несъществена информация относно тези политики.
2. допълнителни насоки към предложените изменения в Изложение за практика по МСФО 2 , отнасящи се до параграф 117Б от МСС 1 и промените в измененията в МСС 1, описани в подточка (a) по-горе.

Десет от четиринадесетте членове на Съвета изразиха съгласие с това решение.

***Следващ етап***

На бъдещо свое заседание Съветът ще разгледа въпроса дали да пристъпи към процедурата по гласуване на измененията.

**Инициатива за оповестяване—целеви преглед на оповестяванията на ниво стандарти (Документ по програмата 11)**

Съветът реши в порядък на работна хипотеза да предостави 180 дни като период за коментари във връзка с проекта за обсъждане, посветен на предложените изменения в разделите относно оповестяванията в МСС 19 *Доходи на наети лица* и МСФО 13 *Оценяване по справедлива стойност*. Всичките четиринадесет членове на Съвета изразиха съгласие с това решение.

Всичките четиринадесет членове на Съвета потвърдиха, че са се уверили, че Съветът е изпълнил приложимите изисквания на регламентираната процедура и е провел в частност достатъчни консултации и анализи, за да се пристъпи към процедурата по гласуване на проекта за обсъждане.

Нито един от членовете на Съвета не даде индикации, че възнамерява да изрази несъгласие с предложенията в проекта за обсъждане, но двама от членовете на Съвета посочиха, че биха могли да постъпят по този начин в зависимост от редакцията на предложенията.

***Следващ етап***

Съветът планира да издаде проекта за обсъждане през март 2021 г.

**Класифициране на пасивите като текущи или нетекущи (изменения в МСС 1) (Документ по програмата 29)**

На 24 юни 2020 г. Съветът проведе заседание, за да обсъди получените като обратна информация становища във връзка с Проекта за обсъждане от май 2020 г. *Класифициране на пасивите като текущи или нетекущи—отсрочване на датата на влизане в сила*, който изменя МСС 1 *Представяне на финансови отчети*. Проектът за обсъждане предлага отсрочване с една година на датата на влизане в сила на *Класифициране на пасивите като текущи или нетекущи,* издаден през януари 2020 г. Изменената дата на влизане в сила става 1 януари 2023 г.

***Анализ на писмата с коментари и препоръка за финализиране на изменението* (Документ по програмата 29A)**

Съветът реши в порядък на работна хипотеза да финализира предложеното в Проекта за обсъждане изменение без каквито и да е промени.

Всичките четиринадесет членове на Съвета изразиха съгласие с това решение.

***Регламентирана процедура и разрешение за гласуване* (Документ по програмата 29Б)**

Съветът реши да пристъпи към процедурата по гласуване на изменението в МСС 1, без представяне за повторно обсъждане. Всичките четиринадесет членове на Съвета изразиха съгласие с това решение.

Всичките четиринадесет членове на Съвета потвърдиха, че са се уверили, че Съветът е изпълнил приложимите изисквания на регламентираната процедура, за да се пристъпи към процедурата по гласуване на изменението в МСС 1. Нито един от членовете на Съвета не даде индикации, че възнамерява да изрази несъгласие с изменението на МСС 1.

***Следващ етап***

Съветът планира да издаде изменението през юли 2020 г.

**Добивни дейности (Документ по програмата 19)**

На 24 юни 2020 г. Съветът проведе заседание, за да обсъди констатациите от изследователската дейност, която да помогне на Съвета да вземе на бъдещо свое заседание решение дали да замени или измени МСФО 6 *Проучване и оценяване на минерални ресурси*.

***Обобщение на получените като обратна информация становища* (Документ по програмата 19A)**

Съветът обсъди обратната информация във връзка с искането за предоставяне на становища от юрисдикции и групи заинтересовани лица, както и от национални органи за изготвяне и въвеждане на стандарти, които помогнаха при разработването на Документа за обсъждане от 2010 г. *Добивни дейности,* обсъден от Съвета през март 2019 г.

От Съвета не бе поискано да взема каквито и да е решения.

***Следващи етапи***

Съветът ще продължи обсъждането на констатациите от изследователската си работа във връзка с добивните дейности и ще проведе образователни сесии, които да допринесат за задълбочаване на неговите разбирания.

**Реформата на референтните лихвени проценти и нейният ефект върху финансовото отчитане—Фаза 2 (Документ по програмата 14)**

На 25 юни 2020 г. Съветът проведе заседание, за да обсъди получените като обратна информация становища във връзка с Проекта за обсъждане *Реформа на референтните лихвени проценти – Фаза 2* („Проектът за обсъждане“), който предлага изменения в МСФО 9 *Финансови инструменти*, МСС 39 *Финансови инструменти: признаване и оценяване*, МСФО 7 *Финансови инструменти: оповестяване*, МСФО 4 *Застрахователни договори* и МСФО 16 *Лизинг,* по отношение на проблемни въпроси, които засягат финансовото отчитане по време на реформата на референтен лихвен процент.

Документите по програмата за това заседание представят получените като обратна информация становища, както и анализ и препоръки във връзка с Проекта за обсъждане, с изключение на обратната информация относно Въпрос 3, отнасящ се до предложенията за счетоводно отчитане на отговарящи на условията хеджиращи взаимоотношения и групи позиции. Тази обратна информация ще бъде предоставена на следващото заседание на Съвета.

***Анализ на обратната информация—модификации на финансови активи и финансови пасиви* (Документ по програмата 14A)**

Съветът реши в порядък на работна хипотеза да финализира без съществени промени предложенията, изложени в проекта на изменение на МСФО 9, МСФО 4 и МСФО 16 по отношение на модификациите на финансови активи и финансови пасиви.

Всичките четиринадесет членове на Съвета изразиха съгласие с това решение.

***Анализ на обратната информация — изменения в хеджиращи взаимоотношения* (Документ по програмата 14Б)**

Съветът реши в порядък на работна хипотеза да финализира предложенията в Проекта за обсъждане, отнасящи се до промените, изисквани по отношение на хеджиращи взаимоотношения, при условие че бъдат направени пояснения, включително:

1. препратка към примерите за модификации, изисквани от реформата да бъде включена като част от промените, изисквани по отношение на хеджиращи взаимоотношения; и
2. специална препратка към определената хеджирана част да бъде включена като част от промените, изисквани по отношение на хеджираната позиция.

В допълнение, Съветът реши в порядък на работна хипотеза да поясни, че промените в хеджиращите взаимоотношения трябва да бъдат направени преди края на отчетния период, по време на който несигурността, отнасяща се до специфичен елемент от взаимоотношението, е била разрешена.

Всичките четиринадесет членове на Съвета изразиха съгласие с това решение.

***Анализ на обратната информация — определяне на рисковите компоненти* (Документ по програмата 14Г)**

Съветът реши в порядък на работна хипотеза да финализира предложенията, съдържащи се в Проекта за обсъждане, при условие че бъде пояснено, че 24-месечният период е приложим спрямо отделния алтернативен референтен лихвен процент и следователно започва да тече от датата, на която предприятието определя за първи път конкретен алтернативен референтен лихвен процент като хеджирания риск.

Дванадесет от четиринадесетте членове на Съвета изразиха съгласие с това решение.

***Анализ на обратната информация — дата на влизане в сила и преходни разпоредби* (Документ по програмата 14Д)**

Съветът реши в порядък на работна хипотеза да:

1. финализира датата на влизане в сила, предложена в Проекта за обсъждане – т.е. от предприятията ще се изисква да прилагат измененията за годишни периоди, започващи на или след 1 януари 2021 г., като по-ранното прилагане бъде разрешено.
2. да финализира изискванията за преход, предложени в Проекта за обсъждане с една промяна в изискването за възстановяване на конкретни преустановени хеджиращи взаимоотношения. От предприятието ще се изисква да възстанови преустановено хеджиращо взаимоотношение, ако и само ако:
	1. предприятието е преустановило това взаимоотношение единствено поради промени, изисквани от реформата на референтните лихвени проценти; и
	2. към датата на първоначално прилагане на измененията това преустановено взаимоотношение продължава да отговаря на целта на управлението на риска, на базата на която то е отговаряло на условията за счетоводно отчитане на хеджиране (т.е. предприятието продължава да преследва целта за управление на риска по отношение на това хеджиращо взаимоотношение) и е продължавало да отговаря на всички останали критерии за допустимост (след вземане под внимание на измененията).

По отношение на преустановени хеджиращи взаимоотношения, които се изисква да бъдат възстановени, 24-месечният период, разглеждан в Документ по програмата 14Г, започва да тече от датата на първоначално прилагане на измененията.

Всичките четиринадесет членове на Съвета изразиха съгласие с това решение.

***Анализ на обратната информация — оповестяване* (Документ по програмата 14Е)**

Съветът реши в порядък на работна хипотеза да финализира предложените изменения в параграфи 24И–24Й от Проекта за обсъждане, при условие че:

1. бъде променено изменението, предложено в параграф 24Й(б) от Проекта за обсъждане, така че да се изисква оповестяване на количествена информация относно недеривативни финансови активи, недеривативни финансови пасиви и деривативи (като всеки бъде показан отделно), които към края на отчетния период остават реферирани към референтни лихвени проценти, обект на реформата на референтните лихвени проценти. Тази информация ще бъде дезагрегирана по съществени референтни лихвени проценти. За целите на това оповестяване, предприятието ще избере представителната база за оповестяване на количествена информация и ще обясни базата, прилагана във финансовия отчет.
2. бъде заличено изискването за оповестяване, предложено в параграф 24Й(в) от Проекта за обсъждане.

Всичките четиринадесет членове на Съвета изразиха съгласие с това решение.

***Анализ на обратната информация — модификация/замяна на деривативи* (Документ по програмата 14Ж)**

Съветът реши в порядък на работна хипотеза да поясни, че за целите на промените, изисквани по отношение на хеджиращ инструмент (предвидени в предложените параграфи 6.9.7(в) и 102O(в) от Проекта за обсъждане), модификациите, изисквани от реформата на референтните лихвени проценти, биха могли да бъдат направени по начин, различен от модифицирането на договорните условия на хеджиращия инструмент, стига хеджиращият инструмент да не бъде отписван и резултатът да е икономически еквивалентен на модифициране на хеджиращия инструмент, така че той да реферира към алтернативен референтен лихвен процент.

Всичките четиринадесет членове на Съвета изразиха съгласие с това решение.

***Анализ на обратната информация — други коментари* (Документ по програмата 14З)**

Съветът реши в порядък на работна хипотеза да не извършва съществени промени в предложенията в Проекта за обсъждане в отговор на проблемни въпроси, отнасящи се до:

1. класифициране на финансови активи—единствено плащания на главница и лихви върху непогасената сума на главницата; и
2. внедрени деривативи.

Всичките четиринадесет членове на Съвета изразиха съгласие с това решение.

***Следващи етапи***

На заседанието през юли 2020 г. Съветът планира да обсъди обратната информация във връзка с предложенията за счетоводно отчитане на отговарящи на условията хеджиращи взаимоотношения и групи позиции, както и въпроси, нуждаещи се от уточняване, които биха могли да възникнат. Съветът ще обсъди също така и пристъпването към процедурата по гласуване във връзка с измененията.